挽安岳李令
作者：李流謙
朝代：宋

paragraphs: 司馬家兒何等兒，家居令人撞壞之。
長嘯羯奴一繩縻，校三十里嗟已遲。
新亭收涕僅自支，下者朽棟當積危。
君看黄髮掩面時，此殆天意非人爲。
一時埃𡏖埋精奇，褐衣懷珍去而違。
老樵携畚動嶽祇，委體氈廬玉投泥。
向來捫虱氣吐霓，元子眼膜無金篦。
縱狼山林血黔黎，慘澹萬古關河悲。
先生異代論盛衰，使當若時未可知。
指揮王謝驅羣鷄，狂童豈勞折箠笞。
中興天子周宣齊，炳燿常武烝民詩。
囊封未報九地歸，恨無偉烈光鐘彝。
我思若人涕沾衣，太阿不如兩錢錐。
魚復陣石存遺基，故智猶爲豎子窺。
斯文未泯神所持，復有英雄發噓欷。